ปล่อยกู้วินรถจยย. อุ้มชูศก.นอกระบบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ปฏิบัติการแก้เศรษฐกิจนอกระบบจับวินมอเตอร์ไซค์ขึ้นทะเบียนดึงธนาคารออมสินปล่อยกู้
นายสังศิต พิริยะรังสรรค์ ประธานโครงการเร่งรัดปฏิบัติการด่วน (เพื่อคนไทย) กลุ่มเศรษฐกิจนอกระบบ เปิดเผยว่า เร็วๆ นี้จะเรียกตัวแทนกลุ่มผู้ประกอบการอาชีพนอกระบบ เช่น จักรยานยนต์รับจ้าง แท็กซี่ หาบเร่แผงลอย และคนทำงานกลางคืน มารับฟังปัญหาเพื่อจัดทำข้อเสนอแนวทางแก้ปัญหาให้กับผู้ประกอบอาชีพนอกระบบให้นายอภิสิทธิ์ เวชชาชีวะ นายกรัฐมนตรี พิจารณาในวันที่ 2 ธ.ค.นี้
นายสังศิตคาดว่าอาชีพจักรยานยนต์รับจ้างน่าจะเร่งหาข้อสรุปได้เร็วที่สุด เพราะจัดการได้ง่ายกว่าอาชีพอื่น โดยจะเน้นจัดการกับเรื่องส่วยของตำรวจที่ผู้ประกอบอาชีพขี่รถจักรยานยนต์รับจ้างป้ายขาวต้องจ่ายอยู่ โดยจะประสานกับทางกรุงเทพมหานคร (กทม.) เพื่อเปิดให้มีการขึ้นทะเบียนอาชีพจักรยานยนต์รับจ้างเพื่อเปลี่ยนจากป้ายขาวหรือดำมาเป็นป้ายเหลือง ซึ่งจะช่วยให้ผู้ประกอบอาชีพขี่รถจักรยานยนต์รับจ้างกว่า 50% ไม่ต้องเสียส่วยให้ตำรวจ
รวมทั้งจะเสนอให้ผู้ประกอบอาชีพนี้จะต้องเข้าไปแจ้งหรือแสดงตัวกับ กทม. ทุกปี
“ถ้าแก้เรื่องส่วยตำรวจที่เรียกเก็บจากวินป้ายดำได้ น่าจะช่วยคนเหล่านี้มีรายได้เพิ่มขึ้นอีกไม่น้อยกว่า 3,000 บาทต่อเดือน รวมทั้งจะหางบมาปรับปรุงวินใหม่ และให้ประปาเข้ามาบริการน้ำดื่มสะอาดให้” นายสังศิต กล่าว
นายสังศิต กล่าวว่า ข้อดีของการที่มาขึ้นทะเบียนอาชีพจักรยานยนต์รับจ้างคือ จะเสนอให้มีบัญชีการรวมกลุ่มในรูปแบบของสมาคม สหกรณ์ หรือชุมชน โดยกลุ่มดังกล่าวจะได้รับสิทธิพิเศษในการเข้าถึงแหล่งเงิน เช่น การขอสินเชื่อจากธนาคารออมสิน สำหรับการซื้อรถจักรยานยนต์คันใหม่ที่จะได้รับดอกเบี้ยพิเศษ ลดภาระดอกเบี้ยจากไฟแนนซ์ ซึ่งวิธีดังกล่าวจะนำไปใช้กับผู้ที่ประกอบอาชีพขับรถแท็กซี่ด้วย
นอกจากนี้ ยังส่งเสริมให้เข้าถึงหลักประกันทางสังคม โดยให้รัฐบาลประกาศเป็นกฤษฎีกาเพื่อให้สามารถประกันตนได้ ช่วยให้เบี้ยประกันภัยลดลงจากเดือนละ 280 บาท ครอบคลุมสิทธิประโยชน์ 60 รายการ เหลือ 140 บาท และกรณีที่ไม่ต้องการเข้าโครงการประกันสังคม อาจจะใช้วิธีประกันผ่านทางสถาบันพัฒนาองค์กรชุมชน (พอช.) หรือธนาคารออมสิน